SA’ner vaar baie goed in Tour de FranceDaryl Impey Foto: www.cyclingnews.com Daryl Impey, Suid-Afrika se nasionale tydtoetskampioen in fietsry, is tans algeheel in die tweede posisie by die Tour de France-fietsrytoer. Dit is die hoogste posisie ooit vir ŉ Suid-Afrikaner in die Tour de France. Impey (28) van Johannesburg is deel van ŉ nege-manspan wat Dinsdag die 25km-spantydtoets met minder as ŉ sekonde gewen het. Dit is die vierde been van die uitmergelende wedren. Die Tour de France word jaarliks sedert 1903 in Frankryk gehou en deelnemers kom van regoor die wêreld om aan dié gesogte fietsrywedren deel te neem. Alhoewel die roete jaarliks verander, bly die formaat daarvan dieselfde. Daar is ten minste twee tydtoetse, met die pas deur die bergreeks van die Pyrenees en Alpe en die einde by die Champs-Élysées. Die moderne weergawe van die fietsrytoer bestaan uit 21 daglange segmente (bene of fases) oor ŉ periode van 23 dae en strek oor sowat 3 200km. Die wedren wissel tussen kloksgewyse en anti-kloksgewyse roetes rondom Frankryk. Daar is gewoonlik tussen 20 en 22 spanne met nege fietsryers in elke span.